
V I L J A N D I  L I N N
LINNAVALITSUS
MÄÄRUS

. september 2026   nr

Viljandi Muusikakooli põhimäärus


Määrus kehtestatakse Viljandi Linnavolikogu 16.06.2022 määruse nr 20 „Viljandi linna põhimäärus“ § 30 lõike 5 ja huvikooli seaduse § 7 lõike 2 alusel.

1. peatükk
ÜLDSÄTTED

§ 1. Nimi ja õiguslik seisund
(1) Viljandi Muusikakool (edaspidi muusikakool) on huviharidust andev õppeasutus, mis loob võimalused muusikaalaste teadmiste ja oskuste omandamiseks ning isiksuse mitmekülgseks arenguks.
(2) Muusikakool on Viljandi linna munitsipaalhuvikool, mille tegevust koordineerib Viljandi Linnavalitsuse haridus- ja kultuuriamet.
(3) Muusikakool juhindub oma tegevuses huvikooli seadusest, huviharidusstandardist, teistest Eesti Vabariigi õigusaktidest, Viljandi linnavolikogu ja Viljandi linnavalitsuse õigusaktidest ning käesolevast põhimäärusest.
(4) Muusikakoolil on oma sümboolika, pitsat ja tegevuseks eraldatud vara ning ruumid.

§ 2. Asukoht ja tegutsemiskohad
Muusikakooli aadress on Carl Robert Jakobsoni tänav 16, 71005 Viljandi, Eesti Vabariik.

§ 3. Õppekeel ja õppetöö aeg
(1) Muusikakooli õppekeel on eesti keel.
(2) Õpe muusikakoolis toimub üldjuhul ajal, mil õppur on vaba üldharidus-, kutse- või kõrgkooli õppetööst ning tööülesannetest.
(3) Täiskasvanute õppe korraldamisel lähtutakse lisaks kehtivatest täiskasvanuharidust reguleerivatest õigusaktidest.

2. peatükk
TEGEVUSE EESMÄRGID JA ÜLESANDED

§ 4. Tegevuse eesmärk
Muusikakooli tegevuse eesmärk on luua parimad võimalused muusika-alase huvihariduse omandamiseks süvaõppena ja toetada noore kujunemist mitmekülgseks ning hästi toimetulevaks ühiskonnaliikmeks.

§ 5. Kooli põhiülesanded
Muusikakooli ülesanneteks on õppurite loomevõimete avastamine ja arendamine, professionaalse muusikahariduse omandamiseks tarviliku ettevalmistuse andmine ning kohaliku kultuurielu edendamine.


§ 6. Õppekavaväline tegevus
Muusikakool võib oma põhitegevuse kõrval ja seda kahjustamata korraldada koolitusi, kontserte jt üritusi, koostada ja anda välja õppematerjale, rentida välja ruume ja õppevahendeid ning osutada muid tasulisi teenuseid.

§ 7. Arengukava ja sisehindamine
(1) Kooli järjepideva arengu tagamiseks ja põhieesmärkidest tulenevate tegevuste planeerimiseks koostatakse koostöös hoolekogu ja õppenõukoguga kooli arengukava vähemalt kolmeks aastaks.
(2) Arengukavas määratakse kooli visioon, missioon, arengu põhisuunad ja -valdkonnad, tegevuskava ning arengukava uuendamise kord.
(3) Arengukava kinnitab Viljandi Linnavalitsus volikogu kehtestatud korras ning see avalikustatakse kooli veebilehel.
(4) Koolis viiakse läbi järjepidevat sisehindamist, mille eesmärk on tagada õppe- ja kasvatustegevuse kvaliteet ning toetada kooli arengut vastavalt linnavalitsuse kehtestatud sisehindamise korrale.

3. peatükk
JUHTIMINE JA STRUKTUUR

§ 8. Direktor
(1) Muusikakooli tööd juhib direktor, kelle vaba ametikoha täitmiseks korraldab konkursi linnavalitsus. Töölepingu sõlmib ja lõpetab linnapea.
(2) Direktor esindab kooli, teeb tehinguid pidaja nimel, kinnitab asjaajamiskorra, kodukorra ja õppekavad, juhib õppenõukogu, tagab hoolekogu ja õppenõukogu otsuste täitmise, sõlmib, muudab ja ütleb üles töölepinguid koolitöötajatega, koostab eelarveprojekti, tagab seaduste ja muude õigusaktidega sätestatud aruannete koostamise ja esitamise ning täidab muid õigusaktidest tulenevaid kohustusi.

§ 9. Kooli struktuur
(1) Huvikooli töötajate struktuuri ja koosseisu kinnitab linnavalitsus direktori ettepanekul, tuginedes õppekohtade ja allüksuste vajadustele.
(2) Muusikakooli struktuuri kuuluvad direktori käskkirjaga kinnitatavad osakonnad ja muud tööüksused, mille ülesandeks on korraldada vastava õppesuuna õppetööd ja kontserttegevust.

§ 10. Õppenõukogu ülesanded ja koosseis
Õppenõukogu ülesanne on õppetegevuse analüüsimine ja hindamine ning juhtimisotsuste tegemine. Liikmeteks on kõik õppe- ja kasvatustegevusega seotud töötajad.

§ 11. Õppenõukogu töökord
(1) Töövorm on koosolek, mis toimub vähemalt kaks korda aastas. Kokku kutsub direktor, teavitades üks nädal ette (erakorralisest kolm tööpäeva ette).
(2) Õppenõukogu on otsustusvõimeline, kui kohal on 2/3 liikmetest. Otsused võetakse vastu lihthäälteenamusega, protokollitakse ja tehakse teatavaks asjaosalistele.

§ 12. Hoolekogu ülesanded ja koosseis
Hoolekogu on 5–9-liikmeline, kuhu kuuluvad kooli pidaja, koolitöötajate, lastevanemate ja õppurite esindajad. Hoolekogu suunab kooli tegevust, vaatab läbi eelarveprojekti ja kooskõlastab kodukorra, vajadusel teeb kooli pidajale ettepaneku järelvalve teostamiseks, teeb ettepanekuid õppekavade või õppekorralduse muutmiseks ning täidab muid õigusaktidest tulenevaid kohustusi.

§§ 13. Hoolekogu töökord
((1) Hoolekogu tööd juhib koosolekul lihthäälteenamusega valitud esimees.
(2) Korralised koosolekud toimuvad vähemalt kaks korda õppeaastas. Koosolek on otsustusvõimeline, kui kohal on vähemalt pool koosseisust, sh esimees. Otsused protokollitakse.


4. peatükk
ÕPPEKORRALDUS

§ 14. Õppekorralduse alused
(1) Õppekorralduse aluseks on õppekava, mis sisaldab õppe eesmärke, kestust ja ainekavasid. Õpetus muusikakoolis põhineb õppuri individuaalsete erinevuste arvestamisel. Õppekavad on kinnitatud Eesti hariduse Infosüsteemis
(2) Õpperühma täituvuse normid ja moodustamise alused on määratud õppekavaga ning need kinnitab direktor.

§ 15. Õppeperiood ja õppvaheaegade kinnitamise kord
Üldjuhul algab õppeaasta 1. septembril ja lõpeb järgmise aasta 31. augustil ning koosneb õppeperioodist ja õppevaheaegadest. Õppeperioodis on vähemalt 35 õppenädalat. Õppevaheajad on üldjuhul üldhariduskoolidega samal ajal.

§ 16. Õppurite hindamine ja tagasiside
Muusikakooli õppuri teadmisi ja oskusi hinnatakse õppeperioodi lõpul, kontsertidel, arvestustel ja eksamitöödel. Tunnistusele kantavad hinded lähtuvad muusikakooli poolt kinnitatud hindamise korrast.

§ 17. Kooli lõpetamine
Muusikakooli lõpetanuks loetakse õppur, kes on täies mahus täitnud õppekava. Lõpetamist tõendab muusikakooli lõpudokument, kus kajastatakse õppimise aeg ja õpitulemused.

5. peatükk
ÕPPURID JA KOOLITÖÖTAJAD

§ 18. Õppurite vastuvõtmine ja väljaarvamine
(1) Vastuvõtt toimub digitaalse või kirjaliku avalduse alusel ja vormistatakse direktori käskkirjaga.
(2) Õppur arvatakse muusikakoolist välja direktori käskkirjaga, kui ta: rikub järjepidevalt (vähemalt kahel korral) kodukorda, puudub mõjuva põhjuseta õppetöölt kahe kuu vältel, omab võlgnevusi, õppetulemused on mitterahuldavad, õppetasu on tasumata kahe kuu vältel või omal soovil vanema avalduse alusel.
(3) Õppeaasta keskel omal soovil lahkumisel arvatakse õppur välja avalduse esitamisele järgnevast kuust.

§ 19. Õppurite õigused ja kohustused
(1 Õppuril on õigus tutvuda dokumentidega, nõuda õppekavakohast õpet, osaleda esindajate kaudu hoolekogus, moodustada õpilasesindus ja selles osaleda
(2) Õppur on kohustatud osalema regulaarselt õppetöös, teavitama puudumisest, osalema arvestustel/kontsertidel, hoidma vara ja kandma materiaalset vastutust (alaealise puhul vanemad).
(3) Huvikool tagab õppuri huvikoolis viibimise ajal tema tervise kaitse.

§ 20. Koolitöötajate õigused ja kohustused
(1) Muusikakooli töötajad on õpetajad ning teised töötajad. Õpetajate ülesanne on luua tingimused õpetamiseks ja kasvatamiseks. Töötajate õigused ja kohustused sätestatakse põhimääruses, ametijuhendites, töölepingutes ning teisi töösuhteid reguleerivates õigusaktides.
(2) Õpetaja vaba ametikoht täidetakse avaliku otsingu korras. Töötajate töölevõtmine vormistatakse direktori käskkirjaga.
(3) Töötajad peavad vastama alaealistega töötamise sobivuse ja turvalisuse nõuetele.






6. peatükk
FINANTSEERIMINE, MAJANDAMINE JA ASJAAJAMINE

§ 21. Kooli vara
Muusikakooli vara moodustavad Viljandi linnalt saadud maa, hooned, rajatised ja seadmed. Muusikakooli vara on Viljandi linna omand, mille valdamine ja kasutamine toimub kooli pidaja kehtestatud korras.

§ 22. Finantseerimine ja eelarve
(1) Muusikakooli eelarve on linna eelarve osaks. Tulud moodustuvad eraldistest, annetustest, õppetasust ja tasulistest tegevustest.
(2) Muusikakooli raamatupidamist korraldab linnavalitsus.

§ 23. Õppekoha maksumus ja õppetasu
(1) Huvikooli õppekoha maksumus koosneb tegevuskulust ja õppetasust.
(2) Õppekoha tegevuskulu kaetakse Viljandi linna eelarvest õppuri puhul, kelle rahvastikuregistrijärgne elukoht on Viljandi linn.
(3) Õppuri puhul, kelle rahvastikuregistrijärgne elukoht ei ole Viljandi linn, esitatakse tegevuskulu (kohatasu) arve õppuri elukohajärgsele kohaliku omavalitsuse üksusele. Juhul kui õppuri rahvastikuregistrijärgne kohalik omavalitsus keeldub tegevuskulu arvet tasumast või vastavat lepingut ei ole sõlmitud, on arve kohustatud täies mahus tasuma õppuri seaduslik esindaja (lapsevanem, eestkostja või hooldaja).
(4) Õppetasu suuruse, arvestusperioodi ning soodustuste andmise ja õppetasust vabastamise korra kehtestab linnavalitsus. Õppetasu tasub õppuri seaduslik esindaja või täiskasvanud õppur.

§ 24. Asjaajamine ja aruandlus
Muusikakoolil on direktori käskkirjaga kehtestatud asjaajamise kord. Esitatakse statistilisi ja finantsaruandeid õigusaktidega kehtestatud ulatuses ja tähtaegadel.

7. peatükk
JÄRELEVALVE

§ 25. Järelevalve teostamine
(1) Haldusjärelevalvet õppe- ja kasvatustegevuse üle teostab Haridus- ja Teadusministeerium.
(2) Teenistuslikku järelevalvet teostab kooli pidaja.

8. peatükk
ÜMBERKORRALDAMINE, TEGEVUSE LÕPETAMINE JA LÕPPSÄTTED

§ 26. Ümberkorraldamine ja tegevuse lõpetamine
Muusikakooli ümberkorraldamise või tegevuse lõpetamise otsustab linnavolikogu. See võib toimuda pärast õppeperioodi lõppu, teavitades asjaomaseid isikuid vähemalt neli kuud ette.

§ 27. Jõustumine
Määrus jõustub kolmandal päeval pärast avaldamist Riigi Teatajas.



(allkirjastatud digitaalselt)
Jaak Pihlak	(allkirjastatud digitaalselt)
linnapea	Ene Rink
linnasekretär

